PMIndiaData/PMIndiaSum huggingface dataset:
சரக்குகள் மற்றும் சேவைகள் வரி (திருத்தம்) சட்ட முன்வடிவுக்கு (2017)

மத்திய அமைச்சரவை ஒப்புதல் பிரதமர் திரு. நரேந்திர மோடி தலை மையில் மத்திய அமைச்சரவைக் குழு கூடியது. அந்தக் கூட்டத்தில் மத்திய சரக்குகள் மற்றும் சேவைகள் வரி (திருத்த) மசோதாவுக்கு (2017) மாற்றுவதற்கும் மத்திய சரக்குகள் மற்றும் சேவைகள் வரி (ஜம்மு காஷ்மீருக்கும் விரிவுபடுத்தப்பட்டது) அவசரச் சட்டத்தை (2017) முன்தேதியிட்டு அமல்படுத்தவும் ஒப்புதல் அளிக்கப்பட்டது. இந்த அவசரச் சட்டத்தில் மத்திய சரக்குகள் மற்றும் சேவைகள் வரிச் சட்டத்தின் (2017) அம்சங்கள் CGST சட்டம் என ஜம்மு காஷ்மீர் மாநிலத்துக்கும் விரிவுபடுத்தப்படுகிறது. இந்த அவசரச் சட்டம் 2017ம் ஆண்டு ஜூலை 8-ம் தேதி பிறப்பிக்கப்பட்டது. மத்திய சரக்குகள் மற்றும் சேவைகள் வரி (திருத்தம்) சட்ட முன்வடிவு நாடாளுமன்றத்தின் நடப்புக் கூட்டத் தொடரில் கொண்டு வரப்படும்
சாவித்ரிபாய் பூலே பிறந்த நாளை முன்னிட்டு பிரதமர் அஞ்சலி

சாவித்ரிபாய் பூலே பிறந்த நாளை முன்னிட்டு அவருக்கு பிரதமர் திரு. நரேந்திர மோடி அஞ்சலி செலுத்தியுள்ளார். “சாவித்ரிபாய் பூலே பிறந்த நாளை முன்னிட்டு அவருக்கு நான் தலை வணங்குகிறேன். அவர் தன் வாழ்நாளை ஏழைமக்களுக்கும் ஒடுக்கப்பட்டவர்களுக்கும் அதிகாரம் பெற்றுத் தருவதில் அர்ப்பணித்தவர். கல்வி மற்றும் சமூக சீர்திருத்தத்திற்கு முக்கியத்துவம் அளித்தார். அவரது லட்சியங்கள் நமக்கு ஆழமாக வழிகாட்டுகிறது. அவர் கனவை நனவாக்க நான் தளர்வின்றி பாடுபட்டுவருகிறோம்” என்று பிரதமர் குறிப்பிட்டுள்ளார்.
பிரதமர், கவுஹாத்தி ஐஐடி பட்டமளிப்பு  உரையை நிகழ்த்துகிறார்

பிரதமர் திரு நரேந்திர மோடி, கவுஹாத்தி இந்திய தொழில்நுட்ப பயிலகத்தின் (ஐஐடி) பட்டமளிப்பு உரையை இம்மாதம் 22-ம் தேதியன்று நண்பகல் 12 மணிக்கு, காணொலிக் காட்சி வாயிலாக நிகழ்த்த உள்ளார். இந்த பட்டமளிப்பு விழாவில், அசாம் மாநில முதல்வர் திரு சர்பானந்த சோனோவால், மத்திய கல்வி அமைச்சர் திரு ரமேஷ் பொக்ரியால் நிஷாங், கல்வித்துறை இணை அமைச்சர் திரு சஞ்சய் தோத்ரே மற்றும் பிற பிரமுகர்கள் கலந்து கொள்கிறார்கள். இந்த விழாவில் 687 பிடெக் மற்றும் 637 எம்டெக் மாணவர்கள் உட்பட 1803 மாணவர்களுக்கு பட்டங்கள் வழங்கப்பட உள்ளன.
ஆகாஷ்வாணி மைத்ரீ மொழி ஒலிபரப்பு துவக்கத்திற்காக அகில இந்திய வானொலிக்கு (ஆகாசவானி) பிரதமர் வாழ்த்து

ஆகாஷவாணி மைத்ரீ மொழி ஒலிபரப்பு துவங்கியதற்காக அகில இந்திய வானொலிக்கு (ஆகாஷவாணி) பிரதமர் திரு. நரேந்திர மோடி வாழ்த்து தெரிவித்தார். “குடியரசுத் தலைவரால் துவக்கி ஆகாஷவாணியின் மைத்ரீ மொழி ஒலிபரப்பு தொடங்கப்பட்டதற்கு எனது வாழ்த்துகள். இதனை இந்தியாவிலும் வங்காளதேசத்திலும் கேட்கலாம் என்பதை அறியும் போது மகிழ்ச்சி அடைகிறேன். இந்தியா மற்றும் வங்காளதேச மக்களிடம் உள்ள நட்புறவின் பாலமாக இந்த ஆகாஷவாணியின் மைத்ரீ மொழி ஒலிபரப்பு விளங்கும்”, என்று பிரதமர் குறிப்பிட்டார்.
கர்நாடக மாநிலம் மாண்டியா பேருந்து விபத்தில் உயிரிழந்தவர்களுக்கு பிரதமர் இரங்கல் தெரிவித்துள்ளார்

கர்நாடக மாநிலம் மாண்டியா பேருந்து விபத்தில் உயிரிழந்தவர்களுக்கு பிரதமர் திரு நரேந்திர மோடி இரங்கல் தெரிவித்துள்ளார். “கர்நாடகாவின் மாண்டியாவில் ஏற்பட்ட பேருந்து விபத்து ஆழமான வலியை ஏற்படுத்தியுள்ளது. உயிரிழந்தவர்களின் குடும்பங்களுக்கு எனது அனுதாபங்கள். இந்தத் துயரமான தருணத்தில் அவர்களுக்கு இறைவன் மனோபலத்தை அளிக்க வேண்டுகிறேன்” என்று பிரதமர் கூறியுள்ளார்.
இந்தியா மற்றும் பிரான்ஸ் இடையே விமான போக்குவரத்தில் தொழில்நுட்ப கூட்டுறவிற்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை, இந்திய விமான நிலையங்கள் ஆணையம் (ஏ.ஏ.ஐ) மற்றும் அதன் பிரான்ஸ் நாட்டு சக, விமான போக்குவரத்து ஆணையம் பிரான்ஸ் ஆகியவற்றுக்கு இடையே விமானப் போக்குவரத்தில் தொழில்நுட்ப கூட்டுறவிற்கான புரிந்துணர்வு ஒப்பந்தத்திற்கு தனது ஒப்புதலை அளித்தது. இந்த தொழில்நுட்ப கூட்டுறவுத் திட்டம், இந்திய விமானநிலையங்கள் ஆணையத்தின் அலுவலர்களின் திறன் மற்றும் ஆற்றலை மேம்படுத்த பயன்படும். மேலும் இந்த புரிந்துணர்வு ஒப்பந்தம், பொறியாளர்கள், தொழில்நுட்பக் கலைஞர்கள், மேலாளர்கள் முதலானோருக்கு பயிற்சியளிக்கவும் உதவும்.
விண்வெளியை அமைதிவழி தேவைகளுக்காக பயன்படுத்திக் கொள்வது குறித்து இந்தியாவுக்கும் ஆர்மீனியாவுக்கும் இடையிலான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், விண்வெளியை அமைதிவழி தேவைகளுக்காக பயன்படுத்திக் கொள்வது குறித்து இந்தியாவுக்கும் ஆர்மீனியாவுக்கும் இடையிலான புரிந்துணர்வு ஒப்பந்தம் (MoU) குறித்த விவரங்கள் தெரிவிக்கப்பட்டன. இந்த புரிந்துணர்வு ஒப்பந்தம் ஏற்கெனவே ஏப்ரல் 2017-ல் கையெழுத்திடப் பட்டுள்ளது. விண்வெளி அறிவியல், தொழில்நுட்பம் மற்றும் பூமி குறித்த தொலையுணர்வு தகவல்கள் உள்ளிட்ட அம்சங்களில் ஒத்துழைப்பு அளிப்பதற்கு இந்தப் புரிந்துணர்வு ஒப்பந்தம் வகை செய்கிறது. செயற்கைக்கோள் மூலமாக தகவல் தொடர்பு, செயற்கைக்கோள் சார்ந்த கடல்சார் வழிகாட்டுதல், விண்வெளி அறிவியல் மற்றும் கோள்கள் குறித்த ஆராய்ச்சி, விண்கலம் மற்றும் விண்வெளி வசதிகள் மற்றும் தரைபரப்பில் உள்ள வசதிகளைப் பயன்படுத்துதல், விண்வெளி தொழில்நுட்பத்தை பயன்படுத்துதல் ஆகியவற்றிலும் ஒத்துழைப்பு அளிக்க இந்த புரிந்துணர்வு ஒப்பந்தம் வகை செய்கிறது. கூட்டு பணிக் குழு அமைப்பதற்கும் இந்த புரிந்துணர்வு ஒப்பந்தம் வகை செய்கிறது. விண்வெளி/ இந்திய விண்வெளி ஆராய்ச்சி நிறுவனம் (D), மற்றும் ஆர்மீனிய குடியரசின் கல்வி மற்றும் அறிவியல் அமைச்சகத்தின் அறிவியல் துறைக்கான அரசுக் கமிட்டி ஆகியவற்றைச் சேர்ந்தவர்கள் இதில் உறுப்பினர்களாக இருப்பார்கள். இந்தப் புரிந்துணர்வு ஒப்பந்தத்தின் அம்சங்களை குறித்த கால வரம்புக்குள் செயல்படுத்துவதற்கான திட்டத்தை இந்தக் குழு உருவாக்கும். பூமி குறித்த தொலைவு உணர்வுத் தகவல்கள், செயற்கைக்கோள் மூலமான தகவல் தொடர்பு, செயற்கைக்கோள் மூலமான கடல்சார் வழிகாட்டல், விண்வெளி அறிவியல் மற்றும் புறவெளி ஆராய்ச்சி ஆகிய துறைகளில் வாய்ப்புகள் குறித்தும், புதிய ஆராய்ச்சி செயல்பாடுகள் குறித்த முயற்சிக்கும் இது உத்வேகம் அளிக்கும். விண்வெளி தொழில்நுட்பத்தை மனிதகுலத்தின் நன்மைக்காக பயன்படுத்துவதில் கூட்டு செயல்பாடு ஒன்றை உருவாக்கவும் இந்தப் புரிந்துணர்வு ஒப்பந்தம் வகை செய்கிறது. அந்த வகையில் நாட்டின் அனைத்துப் பகுதிகளும், பிராந்தியங்களும் பயன்பெறும். இந்தப் புரிந்துணர்வு ஒப்பந்தத்தின் கீழ் மேற்கொள்ளப்படும் பணிகளுக்கான நிதி, அந்தந்த அரசுகளில் செயல்பாட்டில் உள்ள பட்ஜெட் ஒழுங்குமுறைகள் தொடர்பான தேசிய நடைமுறைகள் மற்றும் விதிமுறைகளைக் கருத்தில் கொண்டு, அந்தந்த நிர்வாக அமைப்புகளால் அளிக்கப்படும். தங்களிடம் உள்ள ஆதாரவளத்திற்கு உள்பட்டு இது வழங்கப்படும். செயல்பாட்டின் வகை மற்றும் களத்தைப் பொருத்து, இந்தப் புரிந்துணர்வு ஒப்பந்தத்தின் கீழ் மேற்கொள்ளப்படும் கூட்டுத் திட்டங்கள், வணிகம்- சாராதவையாக அல்லது வணிக அடிப்படையிலானதாக இருக்கலாம். பரஸ்பரம் நிதி அளிக்காமலோ அல்லது ஈடான ஏற்பாடுகள் அல்லது ஒப்பந்தங்களின் அடிப்படையிலோ இவை நிறைவேற்றப்படலாம். பின்னணி : விண்வெளி துறையில் இந்தியாவுடன் ஒத்துழைப்பு ஏற்படுத்திக் கொள்ள ஆர்மீனியா விருப்பம் தெரிவித்திருந்தது.அதன்படி விண்வெளி ஒத்துழைப்புக்கான புரிந்துணர்வு ஒப்பந்தத்துக்கான வரையறை, அரசாங்க அளவில் பரிசீலனைக்காக அளிக்கப்பட்டது. அதற்கு ஏப்ரல் 2017-ல் ஆர்மீனியா ஒப்புதல் அளித்தது. அதன்படி, இந்தியக் குடியரசு அரசுக்கும், ஆர்மீனியக் குடியரசு அரசுக்கும் இடையில், விண்வெளியை அமைதிவழி தேவைக்காக பயன்படுத்துவதில் ஒத்துழைப்பு குறித்த புரிந்துணர்வு ஒப்பந்தம், மதிப்புமிக்க இந்திய குடியரசு துணைத் தலைவரின் பயணத்தின்போது ஏப்ரல் 25, 2017 -ல் எரெவனில் கையெழுத்திடப்பட்டது.
இந்திய மருத்துவ ஆராய்ச்சி கவுன்சில் மற்றும் சுவிட்சர்லாந்தின் ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ்-க்கு இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்

இந்திய மருத்துவ ஆராய்ச்சி கவுன்சில் மற்றும் சுவிட்சர்லாந்தின் ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ்–க்கு இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது. சர்வதேச அறிவியல் மற்றும் தொழில்நுட்ப ஒத்துழைப்புக்கான கட்டமைப்புக்குள் உள்ள உறவுகளை வலுப்படுத்துவதும், பரஸ்பர நலன் சார்ந்த துறைகளில் ஒத்துழைப்பை ஊக்கப்படுத்துவதும் இந்த புரிந்துணர்வு ஒப்பந்தத்தின் நோக்கமாகும். 2021 பிப்ரவரியில் இந்த புரிந்துணர்வு ஒப்பந்தத்தில் இந்தியா கையெழுத்திட்டது. முன்மொழிதல் கோரிக்கையின் வாயிலாக அடையாளம் காணப்படும் உள்ளூர் பங்குதாரர்கள் மற்றும் ஆராய்ச்சியாளர்களுக்கு இந்திய மருத்துவ ஆராய்ச்சி கவுன்சில் $100,000 வரையும், ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ் சுமார் $400,000 வரையும் நிதி வழங்க உறுதியளித்துள்ளன. உட்புற மற்றும் வெளிப்புற ஆராய்ச்சி மூலம் உயிரி மருத்துவ ஆராய்ச்சியை ஐசிஎம்ஆர் என்று அழைக்கப்படும் இந்திய மருத்துவ ஆராய்ச்சி கவுன்சில் நாட்டில் ஊக்குவிக்கிறது. இந்திய நிறுவன சட்டம், 2013-ன் 8-ம் பிரிவின் கீழ் லாப நோக்கில்லாத அமைப்பாக ஃபவுண்டேஷன் ஃபார் இன்னோவேட்டிவ் நியூ டயக்னாஸ்டிக்ஸ் பதிவு செய்யப்பட்டுள்ளது. மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1746955 —-
ஈஸ்டரை முன்னிட்டு மக்களுக்கு பிரதமர் வாழ்த்து

ஈஸ்டர் பண்டிகையையொட்டி மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். டுவிட்டர் பதிவில் பிரதமர் கூறியிருப்பதாவது. ‘’ மகிழ்ச்சிகரமான ஈஸ்டர்! ஏசு கிறிஸ்துவின் எண்ணங்களையும், லட்சியங்களையும், சமூக நீதி மற்றும் கருணையின் முக்கியத்துவத்தையும் நாம் நினைவுகூர்வோம். நமது சமுதாயத்தில், மகிழ்ச்சியின் எழுச்சியும், சகோதரத்துவமும் மேலோங்கட்டும்’’
தஜிகிஸ்தான் அதிபரின் இந்திய வருகையை ஒட்டி பிரதமர் வெளியிட்ட செய்திக்குறிப்பு

மேதகு தஜிகிஸ்தான் குடியரசின் அதிபர் இமொமலி ராமோன் அவர்களே, நண்பர்களே, ஊடகவியலாளர்களே, அதிபர் ராமோன் அவர்களையும், அவருடன் வந்திருக்கும் குழுவினரையும் வரவேற்கிறேன். தஜிகிஸ்தான் ஆசிய கண்டத்தின் மதிப்புமிகு நண்பன். அதிபர் ராமோனுக்கு இந்தியாவைப் பற்றி நல்ல அறிமுகம் உண்டு. அவர் இங்கு மீண்டும் வந்திருப்பது பெருமகிழ்ச்சியளிக்கிறது. இருநாட்டு உறவு மேம்பட அவர் ஆற்றியிருக்கும் பணிகளை நாங்கள் பாராட்டுகிறோம். ஒருவருக்கொருவர் பரஸ்பரம் வைத்திருக்கும் மரியாதை, நம்பிக்கை, பகுதிசார் பாதுகாப்பு மற்றும் முன்னேற்றத்தின்மேல் இருக்கும் ஆர்வம் ஆகியவை சார்ந்தே நம் உறவு அமைந்திருக்கிறது. நம் நாடுகளும், சமூகங்களும் வரலாற்று மற்றும் கலாச்சாரத் தொடர்புடையவை. நம் மக்களிடையே நிலவிய கலாச்சார, மத மற்றும் மொழிக்கலப்பு இன்று இரு நாட்டு மக்களிடையே நிலவும் தொடர்புக்கு உறுதுணையாக இருக்கிறது. நண்பர்களே,
பணிக்கொடை வழங்கல் (திருத்த) மசோதா 2017- ஐ நாடாளுமன்றத்தில் அறிமுகம் செய்ய மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் பணிக்கொடை வழங்கல் (திருத்த) மசோதா 2017- ஐ நாடாளுமன்றத்தில் அறிமுகம் செய்ய ஒப்புதல் அளிக்கப்பட்டது. தனியார் துறை மற்றும் பொதுத் துறை நிறுவனங்கள் / CCS (ஓய்வூதிய) விதிகளின் கீழ் வராத அரசுக்கு கட்டுப்பட்ட தன்னாட்சி நிறுவனங்களில், பணியாற்றும் ஊழியர்களுக்கு மத்திய அரசு ஊழியர்களுக்கு இணையாக பணிக்கொடை வரம்பை அதிகபட்ச அளவுக்கு உயர்த்த இந்த மசோதா வகை செய்கிறது. பின்னணி : 10 அல்லது அதற்கும் மேற்பட்ட நபர்கள் பணியாற்றும் நிறுவனங்களுக்கு பணிக்கொடை வழங்கல் சட்டம், 1972 பொருந்தும். பணி ஓய்வு என்பது வயது முதிர்வால் ஏற்பட்டதாக இருந்தாலும் அல்லது உடல் ஊனம் காரணமாக ஏற்பட்டாலும் அல்லது உடலின் முக்கிய அங்கம் செயல் இழந்து போவதால் ஏற்பட்டாலும், பணி ஓய்வுக்குப் பிறகு தொழிலாளருக்கு சமூகப் பாதுகாப்பு கிடைக்கும் வகையில் இந்தச் சட்டம் பிரதானமாக உருவாக்கப்பட்டது. எனவே, தொழிலகங்கள், தொழிற்சாலைகள் மற்றும் நிறுவனங்களில் வருமானம் ஈட்டும் தொழிலில் உள்ளவர்களுக்கு சமூகப் பாதுகாப்பு அளிக்கும் முக்கியமான சட்டமாக, பணிக்கொடை வழங்கல் சட்டம், 1972 உள்ளது. இந்தச் சட்டத்தின் கீழ் தற்போது பணிக்கொடைக்கான அதிகபட்ச வரம்பு ரூ.10 லட்சமாக உள்ளது. மத்திய சிவில் பணிகள் (ஓய்வூதிய) விதிகள், 1972ல் பணிக்கொடை தொடர்பான விதிகளும் இதே போலத்தான் உள்ளன. 7வது மத்திய ஊதியக் குழு அமல் செய்யப்படுவதற்கு முன்பு CCS (ஓய்வூதிய) விதிகள், 1972-ல் வரம்பு ரூ.10 லட்சமாக இருந்தது. இருந்தபோதிலும், 7வது மத்திய ஊதியக் குழு அமல் செய்யப்பட்ட நிலையில், அரசு ஊழியர்களைப் பொருத்த வரையில், 1.1.2016-ல் இருந்து இப்போது இந்த வரம்பு ரூ.20 லட்சமாக மாறியுள்ளது. எனவே, பணவீக்கம் மற்றும் தனியார் துறையில் பணியாற்றுபவர்களுக்கும் கிடைத்துள்ள ஊதிய உயர்வு ஆகியவற்றைக் கருத்தில் கொண்டு, பணிக்கொடை வழங்கல் சட்டம், 1972-ன் கீழ் வரும் ஊழியர்களுக்கு பணிக்கொடை தகுதியை மாற்றி அமைக்க வேண்டும் என்று அரசு கருதுகிறது. அதற்கேற்ப பணிக்கொடை வழங்கல் சட்டம், 1972 -ஐ திருத்தம் செய்வதற்கான நடைமுறைகளை அரசு தொடங்கியிருந்தது.
மத்தியப் பிரதேசத்தில் நிலவும் வறட்சி மற்றும்  நீர்த் தட்டுப்பாடு குறித்து, மத்தியப் பிரதேச முதல்வரோடு உயர்நிலை கூட்டத்தில் பிரதமர் ஆய்வு

மத்தியப் பிரதேசத்தின் சில பகுதிகளில் நிலவும் வறட்சி மற்றும் நீர்த் தட்டுப்பாடு குறித்து, பிரதமர் திரு நரேந்திர மோடி அவர்கள் மத்தியப் பிரதேச முதல்வரோடு உயர்நிலை கூட்டத்தில் ஆய்வு செய்தார். இக்கூட்டத்தில் மத்தியப் பிரதேச முதல்வர் திரு சிவ்ராஜ் சிங் சவுகான் அவர்கள் கலந்து கொண்டார். மத்தியப் பிரதேசம் மற்றும் மத்திய அரசின் அதிகாரிகளும் இக்கூட்டத்தில் பங்கேற்றனர். விவாதத்தை தொடங்கி வைத்த பிரதமர், வறட்சியால் பாதிக்கப்பட்ட ஒவ்வொரு மாநில முதலமைச்சர்களோடும் அவர்கள் மாநிலத்தின் குறிப்பான தேவைகள் குறித்து ஆராய்வதற்காகவும், குறுகிய கால மற்றும் நீண்டகால நடவடிக்கைகள் குறித்து முடிவெடுப்பதற்காகவும் தனித்தனியே சந்திப்புகளை நடத்துவதாக பிரதமர் தெரிவித்தார். தேசிய பேரிடர் பாதுகாப்பு நிதியிலிருந்து ரூ.1875.80 கோடி, வழங்கப்பட்டுள்ளது. மாநில தேசிய பேரிடர் பாதுகாப்பு நிதிக்கு 2015-16ம் ஆண்டுக்காக அளிக்கப்பட்ட ரூ.657.75 கோடி அல்லாமல் இத்தொகை தற்போது வழங்கப்பட்டுள்ளது. 2016-17ம் ஆண்டுக்கான முதல் தவணையாக மாநில பேரிடர் பாதுகாப்பு நிதிக்கு ரூ.345.375 கோடி வழங்கப்பட்டுள்ளது. வறட்சியால் பாதிக்கப்பட்ட மாநிலங்களோடு ஆலோசனை கூட்டம் நடத்தும் பிரதமரின் முயற்சிகளுக்கு முதலமைச்சர் நன்றி தெரிவித்தார். வறட்சி நிவாரணம் தொடர்பாக எடுக்கப்பட்டு வரும் நடவடிக்கைகளை பிரதமருக்கு விளக்கிய முதலமைச்சர் வறட்சி நிவாரணமாக 61 லட்சம் விவசாயிகளுக்கு ரூ.4664 கோடி வழங்கப்பட்டுள்ளது என்று தெரிவித்தார். இது வரை மத்தியப் பிரதேசத்தின் வரலாற்றிலேயே இதுதான் அதிகமாக வழங்கப்பட்ட வறட்சி நிவாரணம் என்று முதலமைச்சர் குறிப்பிட்டார். கடந்த பத்தாண்டுகளாக எடுக்கப்பட்ட முன்னெச்சரிக்கை நடவடிக்கைகளால், மாநில அரசு வறட்சியை சிறப்பாக கையாண்டதாக முதலமைச்சர் தெரிவித்தார். நீர் தேக்கத்திற்கான ஏற்பாடகளை செய்தது இந்நடவடிக்கைகளில் ஒன்று. இரண்டாவது ஆண்டாக மழை பொய்த்த பின்னரும் 113 கிராமங்களுக்கு மட்டுமே தண்ணீர் லாரிகளில் கொண்டு செல்லப்படுகிறது என்றார். இந்த ஆண்டு இறுதி வரை மழை பெய்யாவிட்டாலும் கூட மொத்தம் உள்ள 50,000 கிராமங்களில் 400 கிராமங்களுக்கு மட்டுமே தண்ணீர் கொண்டு செல்லப்பட வேண்டும் என்றார். பிரதமரின், பிரதம மந்திரி விவசாய நீர்ப்பாசனத் திட்டம் முக்கிய இடமளிக்கப்பட்டு செயல்படுத்தப்பட்டு வருவதாக முதலமைச்சர் தெரிவித்தார். பிரதம மந்திரி பயிர்க் காப்பீட்டுத் திட்டத்தை செயல்படுத்த எடுக்கப்பட்டு வரும் நடவடிக்ககளையும் முதலமைச்சர் விவரித்தார். சிறு பாசனம், திரவ உரம் பயன்பாடு, விண்வெளி தொழில்நுட்பம் பயன்படுத்துதல், குளங்களை உருவாக்குதல் போன்ற விவசாயத்துக்கான திட்டங்கள் குறித்து பிரதமர் மற்றும் முதலமைச்சர் விவாதித்தனர். நீர் சேமிப்பின் முக்கியத்துவம் குறித்து விழிப்புணர்வை ஏற்படுத்த, இளைஞர் அமைப்புகளான என்.சி.சி., என்.எஸ்.எஸ்., என்.ஒய்.கே.எஸ்., ஸ்கவுட்டுகள் மற்றும் கைடுகள் போன்ற அமைப்புகளை பயன்படுத்திக் கொள்ளலாம் என்று பிரதமரும் முதலமைச்சரும் விவாதித்தனர். நர்மதை ஆற்றுப் பகுதியில் மரம் நடுவது குறித்தும், அவற்றை பாதுகாப்பது குறித்தும் இருவரும் விவாதித்தனர். மத்திய அரசும் மாநில அரசும் இணைந்து பணியாற்றுவது என்ற முடிவோடு கூட்டம் நிறைவுற்றது.
ஷாஜஹான்பூரில் கங்கை விரைவுப் பாதைக்கு டிசம்பர் 18 அன்று பிரதமர் அடிக்கல் நாட்டவுள்ளார்

உத்தரப்பிரதேசத்தின் ஷாஜஹான்பூரில் 2021 டிசம்பர் 18 அன்று பிற்பகல் 1 மணியளவில் கங்கை விரைவுப் பாதைக்குப் பிரதமர் திரு நரேந்திர மோடி அடிக்கல் நாட்டவுள்ளார். இந்த விரைவுப் பாதைக்கு பின்னால் உள்ள ஊக்கம் என்பது நாடு முழுவதும் அதிவேகமாக போக்குவரத்துத் தொடர்பை வழங்குவது என்ற பிரதமரின் தொலைநோக்குப் பார்வையாகும். 594 கி.மீ. நீள ஆறு வழி விரைவுப்பாதை ரூ.36,200 கோடிக்கும் அதிகமான செலவில் கட்டப்படவுள்ளது. மீரட்டில் உள்ள பிஜவ்லி கிராமத்திற்கு அருகே தொடங்கும் இந்த விரைவுப் பாதை பிரயாக்ராஜில் உள்ள ஜூடாப்பூர் தண்டு வரை நீடிக்கும். இது மீரட், ஹாப்பூர், புலந்ஷார், அம்ரோஹா, சம்பல், பூதான், ஷாஜஹான்பூர், ஹர்தோய், உன்னாவ், ரேபரேலி, பிரதாப்கட், பிரயாக்ராஜ் ஆகியவற்றின் வழியாக செல்லும். இந்தப் பணி நிறைவடையும் போது உத்தரப்பிரதேசத்தின் மேற்கு மற்றும் கிழக்குப் பிராந்தியங்களை இணைக்கின்ற இம்மாநிலத்தின் மிகநீண்ட எக்ஸ்பிரஸ் பாதையாக இது இருக்கும். ஷாஜஹான்பூர் விரைவுப் பாதையில் அவசரமாக விமானம் புறப்படவும், விமானப்படை விமானங்கள் தரையிறங்கவும் 3.5 கி.மீ. நீள ஓடுப்பாதை அமைக்கப்படவுள்ளது. இந்த விரைவுப்பாதை அமைக்கப்படுவதோடு தொழில்துறை வழித்தடத்திற்கும் உத்தேசிக்கப்பட்டுள்ளது. தொழில்துறை மேம்பாடு, வர்த்தகம், வேளாண்மை, சுற்றுலா உள்ளிட்ட பலதுறைகளுக்கும் இந்த விரைவுப்பாதை ஊக்கமளிக்கும். இந்த பிராந்தியத்தின் சுமுக-பொருளாதார வளர்ச்சிக்கு இது பெரிய ஊக்கத்தை அளிக்கும்.
ஐக்கிய அமெரிக்க சட்டமன்ற பிரமுகர்களுடன் பிரதமர் சந்திப்பு

ஐக்கிய அமெரிக்க சட்டமன்றத்தின் இருகட்சி சார்ந்த 26 பிரமுகர்கள் பிரதமர் திரு. நரேந்திர மோடியை இன்று சந்தித்து பேசினர். இந்தியாவிற்கு வருகை தந்துள்ள சட்டமன்ற பிரதிநிதிகளை பிரதமர் வரவேற்றார். புதிய ஐக்கிய அமெரிக்க அரசும் நாடாளுமன்றமும் பொறுப்பேற்றுள்ள இந்த தருணத்தில் இருதரப்பு பரிமாற்றத்திற்கு இந்த பயணம் நல்ல தொடக்கம் என்று பிரதமர் கூறினார். அதிபர் டொனால்ட் டிரம்ப்புடன் தான் மேற்கொண்ட உரையாடலை நினைவு கூர்ந்த பிரதமர் கடந்த இரண்டரை ஆண்டுகளாக வலுவடைந்து வரும் இந்திய-அமெரிக்க உறவினை மேலும் வலுப்படுத்த தாங்கள் மேற்கொண்ட உறுதியையும் நினைவு கூர்ந்தார். இது தொடர்பாக, இந்தியா-அமெரிக்க உறவிற்கு வலுவான ஆதரவு அளித்து வரும் சட்டமன்றத்தின் இருகட்சிக்கும் பிரதமர் நன்றி தெரிவித்தார். இரு நாடுகளும் எந்தெந்த துறைகளில் இன்னும் நெருக்கமாக இணைந்து பணிபுரிய முடியும் என்ற தனது கண்ணோட்டத்தை பிரதமர் பகிர்ந்து கொண்டார். இரு நாடுகளின் வளங்களை செழிக்க செய்து இரு நாட்டு மக்களிடையேயான உறவினை மேலும் வலுப்படுத்துதலும் இதில் அடங்கும். இது தொடர்பாக, அமெரிக்க பொருளாதாரம் மற்றும் சமூகத்தின் மேம்பாட்டில் இந்திய திறன் பணியாளர்கள் வகிக்கும் பங்கினை பிரதமர் எடுத்துரைத்தார். விளைவுகளை ஏற்படுத்தும் சீரான தொலை நோக்கு பார்வை உடைய திறன்மிக்க வல்லுநர்களின் இயக்கத்தை உருவாக்க வேண்டும் என்று பிரதமர் வேண்டுகோள் விடுத்தார்.
ஜப்பான் பயணத்தையொட்டி பிரதமர் வெளியிட்டுள்ள அறிக்கை

ஜப்பான் பிரதமர் திரு. பியூமியோ கிஷிடா அழைப்பின் பேரில் மே 23-24 ஆகிய தேதிகளில் நான் ஜப்பானின் டோக்கியோவுக்குச் செல்கிறேன். 2022 மார்ச்சில், 14வது இந்தியா-ஜப்பான் வருடாந்திர உச்சிமாநாட்டிற்கு வந்திருந்த பிரதமர் கிஷிடாவை வரவேற்றதில் மகிழ்ச்சி அடைந்தேன். எனது டோக்கியோ பயணத்தின் போது, இந்தியா-ஜப்பான் சிறப்பு உறவு மற்றும் உலகளாவிய கூட்டாண்மையை வலுப்படுத்தும் நோக்கத்துடன், எங்கள் உரையாடலை மேலும் முன்னெடுத்துச் செல்வதை நான் எதிர்நோக்குகிறேன். ஜப்பானில், நான்கு குவாட் நாடுகளின் தலைவர்கள் குவாட் முன்முயற்சிகளின் முன்னேற்றத்தை மதிப்பாய்வு செய்வதற்கான வாய்ப்பை வழங்கும் குவாட் தலைவர்களின் உச்சி மாநாட்டிலும் நான் நேரில் பங்கேற்கவுள்ளேன். இந்தோ-பசிபிக் பிராந்தியத்தில் ஏற்பட்டுள்ள முன்னேற்றங்கள் மற்றும் பரஸ்பர ஆர்வமுள்ள உலகளாவிய பிரச்சினைகள் பற்றிய கருத்துக்களையும் நாங்கள் பரிமாறிக்கொள்வோம். நான் அதிபர் ஜோசப் பைடனுடன் ஒரு இருதரப்பு சந்திப்பை மேற்கொள்ளவுள்ளேன். அங்கு அமெரிக்காவுடனான நமது பன்முக இருதரப்பு உறவுகளை மேலும் பலப்படுத்துவது குறித்து நாங்கள் விவாதிப்போம். பிராந்திய முன்னேற்றங்கள் மற்றும் சமகால உலகப் பிரச்சனைகள் பற்றிய எங்களது உரையாடலைத் தொடர்வோம். புதிதாக தேர்ந்தெடுக்கப்பட்ட ஆஸ்திரேலிய பிரதமர் அந்தோனி அல்பானீஸ், குவாட் தலைவர்கள் உச்சி மாநாட்டில் முதல் முறையாக இணைகிறார். அவருடனான இருதரப்பு சந்திப்பை நான் எதிர்பார்க்கிறேன், அப்போது இந்தியா மற்றும் ஆஸ்திரேலியா இடையே விரிவான மூலோபாய கூட்டுறவின் கீழ் பன்முக ஒத்துழைப்பு மற்றும் பரஸ்பர ஆர்வமுள்ள பிராந்திய மற்றும் உலகளாவிய பிரச்சினைகள் குறித்து விவாதிக்கப்படும். இந்தியாவிற்கும் ஜப்பானுக்கும் இடையிலான பொருளாதார ஒத்துழைப்பு நமது சிறப்பு மூலோபாய மற்றும் உலகளாவிய கூட்டாண்மையின் ஒரு முக்கிய அம்சமாகும். மார்ச் உச்சிமாநாட்டின் போது, பிரதமர் கிஷிடாவும் நானும் ஜப்பானில் இருந்து இந்தியாவிற்கு அடுத்த ஐந்து ஆண்டுகளில் பொது மற்றும் தனியார் முதலீடு மற்றும் நிதியுதவியில் 5 டிரில்லியன் ஜப்பான் யென் அளவை அடைய எங்கள் விருப்பத்தை அறிவித்தோம். வரவிருக்கும் விஜயத்தின் போது, இந்த நோக்கத்திற்காக, நமது நாடுகளுக்கிடையிலான பொருளாதார தொடர்புகளை மேலும் வலுப்படுத்தும் நோக்கத்துடன் ஜப்பானிய வர்த்தகத் தலைவர்களைச் சந்திப்பேன். ஜப்பானில் சுமார் 40,000 இந்தியர்கள் உள்ளனர். ஜப்பானுடனான நமது உறவுகளில் முக்கியமான பங்களிப்பை வழங்கி வரும் அவர்களுடன் தொடர்பு கொள்ள ஆவலுடன் காத்திருக்கிறேன்.
15 முதல் 18 வயதுடைய 2 கோடி குழந்தைகளுக்கு கொரோனா தடுப்பூசி செலுத்தப்பட்டதற்கு பிரதமர் பாராட்டு

தடுப்பூசி செலுத்தப்படும் வேகத்தை அனைவரும் தொடர வேண்டும் என வலியுறுத்தியுள்ள பிரதமர் திரு. நரேந்திர மோடி, கொவிட் தடுப்பு நெறிமுறைகளை அனைவரும் பின்பற்ற வேண்டும் எனவும் கேட்டுக் கொண்டுள்ளார். மத்திய சுகாதாரத்துறை அமைச்சர் டாக்டர். மன்சுக் மாண்டவியாவின் சுட்டுரையை மேற்கோள்காட்டி பிரதமர் கூறியிருப்பதாவது: ‘‘மிகச் சிறப்பு! நன்றாக செயல்பட்டுள்ளீர்கள்.. என் இளம் நண்பர்களே. இந்த வேகத்தை நாம் தொடர்வோம். கொவிட்-19 தொடர்பான நெறிமுறைகளை பின்பற்ற வேண்டும் எனவும் தடுப்பூசி செலுத்திக் கொள்ளவில்லை என்றால், தடுப்பூசி செலுத்திக் கொள்ள வேண்டும் எனவும் அனைவரையும் வலியுறுத்துகிறேன்.’’
நாடாளுமன்ற வளாகத்தில் மகாத்மா காந்திக்கு பிரதமர் மரியாதை

காந்தி ஜெயந்தியையொட்டி, நாடாளுமன்ற வளாகத்தில் இன்று மகாத்மா காந்திக்கு பிரதமர் திரு நரேந்திர மோடி மரியாதை செலுத்தினார். பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது; ‘’ இன்று காலையில், பிரதமர் திரு நரேந்திர மோடி நாடாளுமன்ற வளாகத்தில் மகாத்மா காந்திக்கு மரியாதை செலுத்தினார்’’
திரு. ஜகதீஷ் தக்கர் மறைவுக்கு பிரதமர் திரு நரேந்திர மோடி இரங்கல்

பிரதமர் அலுவலகத்தில் மக்கள் தொடர்பு அலுவலராக பணிபுரிந்து வந்த திரு. ஜகதீஷ் தக்கர் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். “பிரதமர் அலுவலகத்தில் மக்கள் தொடர்பு அலுவலராக பணிபுரிந்து வந்த திரு. ஜகதீஷ் தக்கரின் மறைவு மிகவும் துயரத்தை அளிக்கிறது. குஜராத் மற்றும் தில்லி இரு இடங்களிலுமே மூத்த பத்திரிக்கையாளரான ஜகதீஷ் அவர்களுடன் பல வருடங்கள் பணிபுரிந்த மகிழ்வு எனக்கு உண்டு. தனது எளிமை மற்றும் நற்பண்புக்கும் பெயர் பெற்றவர் அவர். பல ஆண்டுகளாக பல பத்திரிகையாளர்கள் ஜகதீஷ் அவர்களுடன் கலந்துரையாடியிருப்பர். அவர் குஜராத்தின் முன்னாள் முதல் அமைச்சர்கள் பலருடன் பணிபுரிந்துள்ளார். தனது வேலையை முழு மனதுடனும் சிரத்தையுடனும் செய்த அற்புதமான மனிதரை இழந்துவிட்டோம். அவரது குடும்பத்தினருக்கும் நலவிரும்பிகளுக்கும் எனது இரங்கல்கள்”, என்று பிரதமர் கூறியுள்ளார்.
ஹிமாச்சல பிரதேசத்தில் தொழிற்சாலை விபத்தில் ஏற்பட்ட உயிரிழப்புக்கு பிரதமர் இரங்கல்

ஹிமாச்சல பிரதேசத்தில் தொழிற்சாலை ஒன்றில் ஏற்பட்ட விபத்தில் உயிரிழந்தவர்களுக்கு ஆழ்ந்த இரங்கலை பிரதமர் திரு நரேந்திர மோடி தெரிவித்துள்ளார். உயிரிழந்தவர்களின் குடும்பங்களுக்கு பிரதமர் தேசிய நிவாரண நிதியிலிருந்து இழப்பீடு வழங்கப்படும் என்று பிரதமர் அறிவித்துள்ளார். இது தொடர்பாக டுவிட்டரில் பிரதமர் கூறியிருப்பதாவது ; “ஹிமாச்சல பிரதேச மாநிலம் உனாவில் உள்ள தொழிற்சாலையில் நிகழ்ந்துள்ள விபத்தில் உயிரிழந்தவர்களின் குடும்பங்களுக்கு எனது ஆழ்ந்த இரங்கலை தெரிவித்துக் கொள்கிறேன். இத்துடன் விபத்தில் காயமடைந்த அனைவரும் விரைவில் குணமடைய பிரார்த்திக்கிறேன்: பிரதமர்” “ஹிமாச்சல பிரதேச தொழிற்சாலையில் ஏற்பட்ட விபத்தில் உயிரிழந்தவர்களின் குடும்பங்களுக்கு பிரதமர் தேசிய நிவாரண நிதியிலிருந்து தலா ரூ. 2 லட்சம் வழங்கப்படும். காயமடைந்தவர்களுக்கு தலா ரூ.50 ஆயிரம் வழங்கப்படும் : பிரதமர்”
ஓய்வு பெற்ற ஏர் மார்ஷல் பிவி ஐயர் பிரதமருடன் சந்திப்பு

ஓய்வு பெற்ற ஏர் மார்ஷல் பிவி ஐயரைச் சந்தித்தது மகிழ்ச்சி அளிப்பதாக பிரதமர் திரு நரேந்திர மோடி தெரிவித்துள்ளார். பிவி ஐயரின் உடல் தகுதி தொடர்பான புத்தகத்தின் பிரதியையும் பிரதமர் பெற்றுக்கொண்டார். இது தொடர்பாக பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “ஏர் மார்ஷல் பிவி ஐயரை (ஓய்வு) இன்று சந்தித்ததில் மகிழ்ச்சி அடைகிறேன். வாழ்க்கை தொடர்பான அவரது பேரார்வம் குறிப்பிடத்தக்கதாகும். அத்துடன் நல்ல உடல் தகுதியுடனும் ஆரோக்கியத்துடனும் இருப்பதற்கான அவரது ஆர்வமும் குறிப்பிடத்தக்கது. அவருடைய நூலின் பிரதியைப் பெற்றதில் மகிழ்ச்சி அடைகிறேன்”. இவ்வாறு பிரதமர் தமது ட்விட்டர் பதிவில் தெரிவித்துள்ளார்.
100வது செயற்கைக்கோளை வெற்றிகரமாக செலுத்தியதற்காக இந்திய விண்வெளி ஆராய்ச்சி நிறுவன விஞ்ஞானிகளுக்கு (இஸ்ரோ) பிரதமர் பாராட்டு

100வது செயற்கைக்கோளை வெற்றிகரமாக செலுத்தியதற்காக இந்திய விண்வெளி ஆராய்ச்சி நிறுவன விஞ்ஞானிகளுக்கு (இஸ்ரோ) பிரதமர் திரு.நரேந்திர மோடி அவர்கள் பாராட்டு தெரிவித்தார். “பி.எஸ்.எல்.வி.-யை இன்று வெற்றிகரமாக செலுத்தியதற்காக இஸ்ரோ மற்றும் அதன் விஞ்ஞானிகளுக்கு எனது மனமார்ந்த பாராட்டுக்கள். புத்தாண்டில் இவ்வெற்றியானது, விண்வெளி தொழில்நுட்பத்தின் விரைவான முன்னேற்றங்கள், நமது குடிமக்கள், விவசாயிகள், மீனவர்கள் போன்றவர்களுக்கு நன்மைகளை கொண்டு வரும். இஸ்ரோவால் செலுத்தப்பட்ட 100வது செயற்கைக்கோள், அதன் மகத்தான சாதனைகளையும், இந்தியாவின் விண்வெளி திட்டத்திற்கான பிரகாசமான எதிர்காலத்தையும் பறைசாற்றுகிறது. இந்தியாவின் வெற்றியின் பலன்கள் நமது பங்குதாரர்களுக்கும் கிடைக்கப் பெறும்! இன்று செலுத்தப்பட்ட 31 செயற்கைகோள்களில், 6 பிற நாடுகளைச் சேர்ந்த 28 செயற்கைக்கோள்களும் அடங்கும்”, என பிரதமர் கூறியுள்ளார்.
ஆயுர்வேத பயிற்சியாளர் டாக்டர் பாலாஜி தம்பேயின் மறைவுக்கு பிரதமர் இரங்கல்

பிரதமர் திரு.நரேந்திர மோடி, ஆயுர்வேத பயிற்சியாளரும், யோகா நிபுணரான டாக்டர் பாலாஜி தம்பேயின் மறைவுக்கு இரங்கல் தெரிவித்துள்ளார். இது தொடர்பாக அவர் வெளியிட்டுள்ள சுட்டுரைச் செய்தியில், “டாக்டர் பாலாஜி தம்பே, ஆயுர்வேதத்தை உலகளவில், குறிப்பாக இளைஞர்கள் மத்தியில் பிரபலமாக்குவதற்கு எடுத்த பல்வேறு முயற்சிகளுக்காக நினைவு கூரப்படுவார். பரிவு மிக்க பண்புக்காக அவர் போற்றப்பட்டார். அவரது மறைவால் துயருற்றேன். அவரது குடும்பத்தினருக்கும், நண்பர்களுக்கும் எனது இரங்கல்கள். ஓம் சாந்தி” என்று கூறியுள்ளார்.
வசுந்தரா அறக்கட்டளையின் குழந்தைகள் பிரதமருடன் சந்திப்பு

நாக்பூரில் உள்ள வசுந்தரா அறக்கட்டளையை சேர்ந்த குழந்தைகள் பிரதமர் திரு நரேந்திர மோடியை இன்று சந்தித்தனர். நாடாளுமன்ற மக்களவை உறுப்பினர் செல்வி பூனம் மகாஜன் உடன் இருந்தார். வட கிழக்கு மாநிலம் உட்பட நாடு முழுவதிலும் இருந்து பல்வேறு குழந்தைகள் இந்த குழுவில் இடம்பெற்று இருந்தனர்.
பத்து முக்கிய துறைகளுக்கு உற்பத்தி சார்ந்த ஊக்கத்தொகை திட்டம்: மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில், பத்து முக்கிய துறைகளுக்கான உற்பத்தி சார்ந்த ஊக்கத்தொகை திட்டத்துக்கு ஒப்புதல் அளிக்கப்பட்டுள்ளது. இந்தியாவின் உற்பத்தித் திறன்களை மேம்படுத்தும் வகையிலும், ஏற்றுமதியை அதிகப்படுத்தி தற்சார்பு இந்தியா லட்சியத்தை அடையும் வகையிலும் இந்த முடிவு எடுக்கப்பட்டுள்ளது. உற்பத்தி சார்ந்த ஊக்கத்தொகை திட்டத்துக்கு ஒப்புதல் அளிக்கப்பட்டுள்ள பத்து துறைகளின் விவரங்கள் வருமாறு: